钦定古今图书集成/明伦汇编/官常典/第558卷 > 王长述
## 钦定古今图书集成/明伦汇编/官常典/第558卷 > 王长述

按《隋书》本传：“长述，京兆霸城人也。祖罴，魏太尉。父庆
远，周淮州刺史。长述幼有仪范，年八岁，周太祖见而
异之曰：‘王公有此孙，足为不朽’。解褐员外散骑侍郎，
封长安县伯，累迁抚军将军、银青光禄大夫，太子舍
人。长述早孤，少为祖罴所养。及罴薨，居丧过礼，有诏
褒异之，免丧，袭封扶风郡公，邑三千户，除中书舍人”，
修起居注，改封龙门郡公。从于谨平江陵有功，增邑
五百户。周受禅，又增邑通前四千七百户。拜宾部大
夫，出为晋州刺史，转玉壁总管长史，寻授司宪大夫。
出拜广州刺史。甚有威惠，吏人怀之。在任数年，蛮夷
归之者三万馀户。朝议嘉之，就拜大将军。后历襄、仁
二州总管，并有能名。及高祖为丞相，授信州总管。部
内夷獠，犹有未宾，长述讨平之，进位上大将军。王谦
作乱益州，遣使致书于长述，因执其使，上其书，又陈
取谦之策。上大悦，前后赐黄金五百两，授行军总管，
率众讨谦，以功进位柱国。开皇初，复献平陈之计，修
营战舰，为上流之师。上善其能，频加赏劳。下《书》曰：“每
览高策，深相嘉叹。命将之日，当以公为元帅也。”后数
岁，以行军总管击南宁，未至，道病卒。上甚伤惜之，令
使者吊祭，赠上柱国、冀州刺史，谥曰庄。子谟嗣。